section_heading: Stadion, problemi oko domaćinstva
paragraph_text: Klub je bio smješten u športskome zdanju Športsko-rekreacijski centar Sesvete u kojem se, osim glavnoga nogometnoga travnjaka, na kojemu je momčad igrala svoje utakmice, nalazio i jedan pomoćni teren, teniski tereni, kuglana, gostionica te restoran. Dugo godina Croatia je svoje utakmice igrala upravo u spomenutom centru, dok 2007. godine Hrvatski nogometni savez, po preporuci UEFA-e, nije pooštrio uvjete licenciranja prvoligašima i drugoligašima. Neki od obveznih uvjeta za igranje u 1. HNL su sigurniji i udobniji stadioni, postavljanje rasvjete na glavnim terenima i terenima za treniranje, poboljšanje objekata za predstavnike medija. S obzirom na to da igralište Croatije nije odgovaralo tim propisima, klub je domaćinstvo morao tražiti drugdje odnosno prijaviti drugi stadion kao domaći. Tako je klub domaće utakmice u najslavnijoj sezoni igrao na stadionu Hrvatskog dragovoljca u Sigetu. U prvoligaškoj sezoni klub je nastupao na stadionu Kamen-Ingrada u Velikoj. No, klub je domaće utakmice od 6. kola ipak igrao u glavnome gradu. Naime, nakon što je stadion NK Zagreba dobio licencu za odigravanje utakmica T-Com Prve HNL, NK Zagreb prihvatio je zamolbu NK Croatije Sesvete da svoje prvenstvene utakmice kao domaćin igra na stadionu u Kranjčevićevoj kada je to moguće prema utvrđenom rasporedu prvoga dijela prvenstva. Isto se nastavilo i u sljedećoj sezoni, a od sezone 2010./2011. svoje domaće utakmice u Drugoj HNL klub igra na matičnom stadionu, ŠRC-u Sesvete.